Lynyrd Skynyrd

Lynyrd Skynyrd zo ur strollad southern rock eus Jacksonville (Florida, Stadoù-Unanet Amerika). Brud en doa tapet er bloavezhioù 1970 gant kanaouennoù evel Free Bird ha Sweet Home Alabama.

 Istor 
Savet e voe ar strollad en hañv 1964 gant Ronnie Van Zant, Bob Burns ha Gary Rossington. Prestik goude e teuas da seniñ gante ar gitarour Allen Collins hag ar gitarour-boud Larry Junstrom. Meur a anv a voe d'o strollad, ha Lynyrd Skynyrd a voe choazet e 1969 a-benn ar fin, awenet gant hini ur c'helenner sportoù strizh-tre en o lise orin. Adalek 1970 e krogas ar strollad da veskañ ar sonerezhioù blues, rock ha country ha da gavout evel-se o identelezh. Enrollañ a rejont o albom kentañ, (Pronounced ‘Lĕh-’nérd ‘Skin-’nérd), e 1973. Berzh a reas, pa voe gwerzhet ouzhpenn ur milion a skouerennoù anezhañ, a-drugarez da ganaouennoù evel Free Bird, un oberenn ouzhpenn 9 munutenn anezhi, enni soloioù gitar ha cheñchamantoù lusk e-leizh History war lec'hienn ofisiel ar strollad (lennet d'ar 24/03/2025).

E 1974 e embannas Lynyrd Skynyrd o eil pladenn, Second Helping, ennañ ar ganaouenn vrudetañ bet skrivet gante, Sweet Home Alabama, savet evit respont da ganaouennoù Southern Man hag Alabama ar c'haner kanadian Neil Young. Teir fladenn all a voe embannet gant ar strollad goude : Nuthin' Fancy (1975), Gimme back my bullets (1976) ha Street Survivors (1977).

 Gwallzarvoud karr-nij 
D'an 20 a viz Here 1977 e oa bet kemeret plas gant ar strollad hag e skipailh teknik  en ur c'harr-nij evit mont eus Greenville (South Carolina) betek Baton Rouge (Louisiana). E Gillsburg (Mississippi) e kouezhas an nijerez abalamour ne oa ket bet pourveziet a-walc'h gant kerozen a-raok ar veaj. Mervel a reas an daou levier, ar c'haner Ronnie Van Zant, ar gitarour Steve Gaines, ha Cassy Gaines, he c'hoar, kanerez er strollad. Izili all Lynyrd Skynyrd a zreuzvevas daoust d'o c'hloazadennoù, met harzet e voe gant ar strollad.

 Distro 
E 1987 e adkrogas Lynyrd Skynyrd da seniñ, gant Johnny Van Zant o kanañ e plas e vreur marvet. O c'hwec'hvet albom studio, Lynyrd Skynyrd 1991, a voe embannet ez 1991. Dibaoe eo kendalc'het ar strollad da seniñ war leurennoù, gant troc'hoù a-wechoù, ha kalz cheñchamantoù sonerien. Gary Rossington, an ezel diwezhañ en doa kemeret perzh er bladenn gentañ e 1973, zo marvet e miz Meurzh 2023.

 Pladennoù 
 1973 : (Pronounced 'Lĕh-'nérd 'Skin-'nérd)
 1974 : Second Helping
 1975 : Nuthin' Fancy
 1976 : Gimme Back My Bullets
 1977 : Street Survivors
 1991 : Lynyrd Skynyrd 1991
 1993 : The Last Rebel
 1994 : Endangered Species
 1997 : Twenty
 1999 : Edge of Forever
 2000 : Christmas Time Again
 2003 : Vicious Cycle
 2009 : God & Guns
 2012 : Last of a Dyin' Breed

 Liammoù diavaez 

  Lechienn ofisiel Lynyrd Skynyrd

 Daveennoù 
Rummad:Strolladoù southern rock
Rummad:Strolladoù sonerezh SUA